A BIZOTTSÁG (EU) 2022/92 VÉGREHAJTÁSI RENDELETE

(2022. január 21.)

az (EU) 2019/883 európai parlamenti és tanácsi irányelvnek a passzívan kihalászott hulladékokra vonatkozó nyomonkövetési adatokkal kapcsolatos módszertan, valamint a jelentéstétel formátuma tekintetében történő alkalmazására vonatkozó szabályok megállapításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a hajókról származó hulladékok leadására alkalmas kikötői befogadólétesítményekről, a 2010/65/EU irányelv módosításáról, valamint a 2000/59/EK irányelv hatályon kívül helyezéséről szóló, 2019. április 17-i (EU) 2019/883 európai parlamenti és tanácsi irányelvre (1) és különösen annak 8. cikke (7) bekezdésének második albekezdésére,

mivel:

(1) Az (EU) 2019/883 irányelv 8. cikkének (7) bekezdésével összhangban a tagállamoknak biztosítaniuk kell a passzívan kihalászott hulladékok térfogatára és mennyiségére vonatkozó nyomonkövetési adatoknak a gyűjtését és a Bizottságnak történő bejelentését.

(2) A 2150/2002/EK európai parlamenti és tanácsi rendeletnek (2) és a 2008/98/EK európai parlamenti és tanácsi irányelvnek (3) megfelelően az Eurostat hulladékstatisztikai kézikönyvének (4) jó minőségű, harmonizált és hatékony hulladékstatisztikákat kell tartalmaznia, lehetővé téve az adatok tagállamok közötti összehasonlítását.

(3) A 2002/59/EK európai parlamenti és tanácsi irányelv (5) elektronikus továbbítást ír elő az előzetes hulladékbejelentés tekintetében, amely magában foglalja a passzívan kihalászott hulladékra vonatkozó információkat, emellett külön módszertanra van szükség a passzívan kihalászott hulladékra vonatkozó információknak az (EU) 2019/883 irányelv hatálya alá tartozó, de a 2002/59/EK irányelv hatályán kívül eső halászhajókról történő összegyűjtéséhez.

(4) A passzívan kihalászott hulladéknak nem mindig lehetséges vagy költséghatékony mind a tömegét, mind a térfogatát megmérni. Ezért a tagállamok számára lehetővé kell tenni, hogy a passzívan kihalászott hulladék sűrűségének a körülményeiknek megfelelően becsült értéke segítségével megbecsüljék az adott hulladék tömegét a térfogata függvényében, illetve térfogatát a tömege függvényében.

(5) Az összes tagállamban a passzívan kihalászott hulladék térfogatának és mennyiségének nyomon követése céljából gyűjtött adatok homogenitásának, minőségének és összehasonlíthatóságának biztosítása érdekében az (EU) 2019/883 irányelv alapján elfogadott végrehajtási jogi aktusokat végrehajtási rendeletek formájában kell elfogadni.

(6) Az e rendeletben előírt intézkedések összhangban vannak a tengeri közlekedés biztonságával és a hajókról történő szennyezés megelőzésével foglalkozó bizottság véleményével,

ELFOGADTA EZT A RENDELETET:

1. cikk (1) A passzívan kihalászott hulladék térfogatára és tömegére vonatkozó tagállami adatgyűjtési módszernek összhangban kell lennie az Eurostat hulladékstatisztikai kézikönyvével. (2) A 2002/59/EK irányelv hatálya alá tartozó halászhajók esetében a passzívan kihalászott hulladékra vonatkozó adatgyűjtésnek az (EU) 2019/883 irányelv 6. cikke szerinti előzetes hulladékbejelentésben szereplő információkon kell alapulnia. (3) A 2002/59/EK irányelv hatályán kívül eső halászhajók esetében a passzívan kihalászott hulladékra vonatkozó adatgyűjtés az Eurostat hulladékstatisztikai kézikönyvében leírt alábbi módszerek egyikén alapul: a) felmérések; b) közigazgatási vagy egyéb források; c) statisztikai becslési eljárások; d) az a), b) és c) pontban említett módszerek kombinációja.

2. cikk (1) A passzívan kihalászott hulladékot a melléklet 1. táblázatában meghatározott összetevők szerinti bontásban kell bejelenteni. (2) A passzívan kihalászott hulladék magában foglalhatja a hátrahagyott, elveszített vagy más módon a környezetbe juttatott halászeszközöket, amelyek más tengeri hulladéktól elkülönítve is bejelenthetők. (3) A passzívan kihalászott hulladék bejelentésének kötelező és önkéntes elemeit a melléklet 2. táblázata tartalmazza. (4) A passzívan kihalászott hulladékra vonatkozó jelentéstétel formátumát és az összesítés módszerét a melléklet 3. táblázata határozza meg.

3. cikk (1) A passzívan kihalászott hulladék mennyiségét térfogatban és tömegben kell bejelenteni. (2) Adott esetben a térfogat (V) tömegre (m) történő átváltását a következő képlettel kell kiszámítani: m = ρV Ahol „ρ” az anyag becsült sűrűsége (kgm-3), „m” a tömege (kg) és „V” a térfogata (m3).

4. cikk 2022. január 1-jétől a tagállamok a január 1-jétől december 31-ig terjedő éves időszakokra vonatkozó adatokat és információkat jelentik be. A jelentéseket elektronikus úton kell benyújtani az adat- és információgyűjtés tárgyévének végét követő 12 hónapon belül. A tagállamok 2022. június 30-ig jelentik be a 2021-re vonatkozóan gyűjtött adatokat, a lehető legkimerítőbben, a melléklettel összhangban.

5. cikk Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2022. január 21-én. a Bizottság részéről az elnök Ursula VON DER LEYEN

(1) HL L 151., 2019.6.7., 116. o.

(2) Az Európai Parlament és a Tanács 2150/2002/EK rendelete (2002. november 25.) a hulladékra vonatkozó statisztikákról (HL L 332., 2002.12.9., 1. o.).

(3) Az Európai Parlament és a Tanács 2008/98/EK irányelve (2008. november 19.) a hulladékokról és egyes irányelvek hatályon kívül helyezéséről (HL L 312., 2008.11.22., 3. o.).

(4) Manual on waste statistics – A handbook for data collection on waste generation and treatment (Kézikönyv a hulladékstatisztikáról – Kézikönyv a hulladékkeletkezésre és -kezelésre vonatkozó adatgyűjtéshez) [2013. évi kiadás], Eurostat, Módszertanok és munkadokumentumok, doi:10.2785/4198.

(5) Az Európai Parlament és a Tanács 2002/59/EK irányelve (2002. június 27.) a közösségi hajóforgalomra vonatkozó megfigyelő és információs rendszer létrehozásáról és a 93/75/EGK irányelv hatályon kívül helyezéséről (HL L 208., 2002.8.5., 10. o.).